
ELŐTERJESZTÉS
(a Képviselő-testület 2024. február 21-i ülésére)


TÁRGY: 	A KISKŐRÖS ÉS AKASZTÓ KÖZÖTT MEGVALÓSULT KERÉKPÁRÚT TÉRÍTÉSMENTES ÁTVÉTELE 


A Kiskőrösi Többcélú Kistérségi Társulás (a továbbiakban: KTKT) a KÖZOP-3.2.0/c-08-2010-0008 számú „Kerékpárút hálózat fejlesztés: Kiskőrös és Akasztó” elnevezésű projekt keretén belül kerékpárút építését valósította meg. 
A kerékpárút az 53. sz. út mentén, külterületi, önálló nyomvonalon, egy oldalon vezet, 2 m burkolatszélességben. A kerékpárút teljes hossza 10 093 m, melyből a Kiskőröst érintő hossz 3 785 m.   A beruházás könyv szerinti értéke 386.790.307,-Ft, melyből Kiskőrös közigazgatási határáig tartó kerékpárút beruházási értéke 136.653.015,-Ft. 
A kerékpárút nyomvonala a Kiskőrös Város Önkormányzata (a továbbiakban: Önkormányzat) tulajdonát képező Kiskőrös 2686/2 hrsz-ú kivett közút, a 0566/2 hrsz-ú kivett kerékpárút és a 0566/4 hrsz-ú kivett kerékpárút rendeltetésű ingatlanok területén valósult meg. 
A projekt fenntartási időszaka letelt, a KTKT, mint kedvezményezett, a kötelezettségek megvalósulásának eredményeiről szóló záró projekt fenntartási jelentést a támogató Innovációs és Technológiai Minisztérium Közlekedési Operatív Programokért Felelős Helyettes Államtitkársága, mint Irányító Hatóság részére 2021. június 11. napján benyújtotta. A Támogató a projekt lezárását jóváhagyta. A beruházás tulajdonos részére történő átadására a projekt fenntartásának lezárását követően van lehetőség.
Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 2. pontja szerint a településüzemeltetés (helyi közutak és tartozékainak kialakítása és fenntartása) helyben biztosítható közfeladatok körében ellátandó helyi önkormányzati feladat.
A helyi közutak/kerékpárutak az önkormányzatok forgalomképtelen törzsvagyonát képezik, fenntartásuk, kezelésük önkormányzati feladat. A kerékpárút külterületi szakaszainak üzemeltetése a KTKT által átadásra került a Magyar Közút Nonprofit Zrt. részére, a belterületi szakaszok üzemeltetése az önkormányzat feladata.
A KTKT 2024. február 01 napján a 5/2024. (02.01) számú Többcélú Társulási határozatával döntött a projekt keretén belül megvalósult kerékpárút térítésmentes átadásáról az Önkormányzat részére.       

A KTKT a kerékpárút létesítéséhez kapcsolódó beruházást idegen tulajdonon valósította meg. A pályázati forrásból megvalósult beruházás szerződésben előírt kötelező fenntartási időszaka lejárt, erre tekintettel az Önkormányzat a beruházást és annak értékét térítésmentesen átveszi a KTKT-tól.  

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön. 


Kiskőrös, 2024. február 13. 


Domonyi László s.k.,
       polgármester





HATÁROZAT-TERVEZET


Kiskőrös Város Önkormányzatának Képviselő-testülete

1. egyetért azzal, hogy a Kiskőrösi Többcélú Kistérségi Társulás által a KÖZOP-3.2.0/c-08-2010-0008 számú „Kerékpárút hálózat fejlesztés: Kiskőrös és Akasztó” elnevezésű projekt keretében megvalósult, a Kiskőrös közigazgatási területét érintő 3 785 m hosszú kerékpárút szakasz 136.653.015,-Ft könyv szerinti értéke Kiskőrös Város Önkormányzata részére térítésmentesen átadásra kerüljön.   

1. felhatalmazza a polgármestert a határozat-tervezet mellékletét képező térítésmentes átadás-átvételi megállapodás aláírására.


Felelős:	polgármester
Határidő: 	értelemszerűen 








